《寄龙大潜效韦体》
明代·林鸿

夙负偃蹇志，共怀林下心。谁言尘事縻，以兹旷幽寻。

夏火方云始，索居念朋簪。薄携一樽酒，命驾来城南。

湛湛晨河流，依依嘉树林。晤言有时閒，挥觞共鸣琴。

久要或可冀，希哲信难任。君怀谅不乖，惠我瑶华音。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。